《十载行二首赠王子崇 其一》
明代·黄佐

十载之行我在燕，与君相好随莺迁。十载之后我归粤，与君相好听莺别。

听莺走马朝玉京，玉京十二楼五城。山龙垂衣御紫清，羡君输丹达天扃。

彤云缥渺拂绮楹，手持金镜耀日明。圣皇得一天下贞，寿万万岁垂鸿名。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。